મિડીયા કર્મચારીઓ સાથે વાત કરતાં એસીએસ, ફોરેસ્ટ રાજીવ ગુપ્તાએ આ અંગે જણાવ્યું કે આજે વહેલી સવારે પોલીસ સિક્યોરિટી CCTV ફૂટેજમાં એક દીપડો સચિવાલયમાં લટાર મારતો જોવા મળ્યો હતો. દીપડાને પકડવા માટે વનવિભાગના 100થી પણ વધુ કર્મીઓ હાલ સચિવાલયમાં શોધખોળ કરી રહ્યા છે. સુરક્ષાની તમામ વ્યવસ્થા કરવામાં આવી છે. અને શક્ય તેટલી જલ્દી દીપડાને પકડી પાડવામાં આવશે અથવા તો તે વાતની ખાતરી કરવામાં આવશે કે દીપડો હવે સચિવાલયમાં હાજર નથી. નજીકના અનેક વિસ્તારની એક્સપર્ટની ટીમ અને સિનિયર અધિકારીઓ દ્વારા સચિવાલયની અંદર સર્ચ ઓપરેશન હાથ ધરાયું છે. અત્યારે સચિવાલયમાં પ્રવેશ પર પ્રતિબંધ લગાવાયો છે અને દીપડો ક્યાંથી આવ્યો તે અંગે પણ તપાસ ચાલી રહી છે.